
Traumatikus agysérülések által indukált változások az egér retinában

Kulcsszavak: retina; agysérülés; ganglionsejt; mikroglia
A traumás agysérülésekről (Traumatic Brain Injury, TBI) ismert, hogy összetett neuroinflammatorikus folyamatokat indítanak el, viszont a retinára gyakorolt hatásuk nem teljesen feltárt. Munkánk során a retinális ganglion sejteket és mikrogliákat vizsgáltuk, amelyek a retina működésének és immunválaszának kulcsfontosságú összetevői. Az alkalmazott módszereink a Ca2+-képalkotás és az immunhisztokémiai festés (IHC) voltak. TBI indukálása után a Ca2+-képalkotó technika alkalmazásával vizsgáltuk, hogy a retinális ganglion sejtekben milyen funkcionális változások mennek végbe. IHC-val pedig a mikrogliák morfológiai aktivációját és számuk változását mutattuk ki, illetve megfigyeltük a retinális sejtek kaszpáz 3 aktivációját, valamint a ganglion sejtek axonjainak változását. Célunk az volt, hogy megtudjuk befolyásolja-e a koponyatrauma a dúcsejtjek tüzelési mintázatát 24 és 48 óra elteltével a sérülés után. Illetve történik-e változás a mikrogliák morfológiájában, aktiválódnak-e a retinában? Eredményeink azt mutatják, hogy a TBI megváltoztatja a ganglion sejtek kálcium jelátvitelét, ami összefüggésbe hozható a akciós potenciálok számának növekedésével. Megemelkedik a dúcsejtek spontán tüzelési frekvenciája, ezzel párhuzamosan a mikrogliák is aktiválódnak, ami a retinában a TBI utáni gyulladásos folyamatokra utal. Ezen kívül TBI után egy nappal megnő az aktivált kaszpáz 3 szintje is. Két nappal pedig megfigyelhető a ganglion sejtek axonjainak degenerációja. Így a TBI hatása túlmutat az agyi tartományon, befolyásolva a retinális ganglionsejteket és a retinális mikroglia válaszokat is. Eredményeink segítségével a jövőben mélyebbre áshatunk a TBI retina funkcióra gyakorolt hosszú távú következményeinek vizsgálatában, a TBI-agy-retina összefüggések feltárásában és a lehetséges terápiás beavatkozások megalapozásában.



